Szentendre Város Önkormányzata Képviselő-testületének 7/2025. (III. 4.) önkormányzati rendelete
a szentendrei lokálpatriotizmus erősítéséről szóló 19/2017. (V.15.) önkormányzati rendelet módosításáról
[1] Szentendre Város Önkormányzat Képviselő-testülete Dumtsa Jenő, Szentendre első polgármestere halálának 100. évfordulója alkalmából a szentendrei lokálpatriotizmust erősítő programot indított Szentendre Városában. A program keretében Szentendre Város Önkormányzat jelentős életeseményeik során köszönti a szentendrei polgárokat. Ezen lokálpatrióta program kiegészítésre kerül a Szentendre Város Napja alkalmából, amely egyúttal Dumsta Jenő születésének napja is, az ezen a napon született szentendrei újszülött gyermek köszöntésével. 
[2] Szentendre Város Önkormányzat Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:
1. §
A szentendrei lokálpatriotizmus erősítéséről szóló 19/2017. (V.15.) önkormányzati rendelet II/A. Fejezet címe helyébe a következő rendelkezés lép:
„II/A. Fejezet
A szentendrei tanulók és pedagógusok, valamint „Szentendre Újszülöttje” támogatása”
2. §
A szentendrei lokálpatriotizmus erősítéséről szóló 19/2017. (V.15.) önkormányzati rendelet II/A. Fejezete a következő 2/B. §-sal egészül ki:
„2/B. §
(1) Az önkormányzat „Szentendre Újszülöttje” címet adományoz annak az újszülött magyar állampolgárságú gyermeknek, aki a naptári év április 9. napján született és első lakóhelye az önkormányzat közigazgatási területén található.
(2) Amennyiben a naptári év április 9. napján a fenti feltételeknek megfelelő gyermek nem született, a „Szentendre Újszülöttje” címet az a gyermek kapja, aki a naptári év április 9. napjához - azt követően vagy azt megelőzően - legközelebb eső napon született és az (1) bekezdésben foglalt feltételeknek megfelel.
(3) A „Szentendre Újszülöttje” cím viselését díszoklevél tanúsítja.
(4) A „Szentendre Újszülöttje” címmel a gyermekszületéssel járó anyagi terhek csökkentése érdekében egyszeri, ötvenezer forint értékű, az újszülött gyermek gondozására, ruházattal való ellátására szolgáló nem pénzbeli juttatás (a továbbiakban: adomány) jár.
(5) Az adomány beszerzését megelőzően a gyermek szülőjének az adomány részét képező tárgyakra vonatkozó javaslatát be kell szerezni.
(6) A díszoklevelet és az adományt a polgármester adja át.”
3. §
(1) A szentendrei lokálpatriotizmus erősítéséről szóló 19/2017. (V.15.) önkormányzati rendelet 3. § (1a)–(1c) bekezdése helyébe a következő rendelkezések lépnek:
„(1a) A 2. § (1) bekezdés a) pont szerinti köszöntés és babaköszöntő csomag átadása, valamint a 2/B. § szerinti „Szentendre Újszülöttje” cím adományozása céljából az Önkormányzat az érintettek személyes adatait az érintettek hozzájárulásával a területi védőnők útján kapja meg.
(1b) A 2. § (1) bekezdés a) pont szerinti köszöntés és babaköszöntő csomag átadása, valamint az átadás igazolása, továbbá a 2/B. § szerinti „Szentendre Újszülöttje” cím adományozása céljából az Önkormányzat az alábbi személyes adatokat kezeli:
a)	gyermek neve
b)	törvényes képviselő neve
c)	törvényes képviselő aláírása
d)	törvényes képviselő telefonszáma.
(1c) Az (1b) bekezdés szerinti személyes adatok kizárólag a köszöntés és a babaköszöntő csomag átadása, valamint az átadás igazolása, továbbá a „Szentendre Újszülöttje” címmel járó adomány átadása céljából kezelhetőek, a személyes adatok legkésőbb a köszöntés és a babaköszöntő csomag átadását követő 1 év elteltével törlésre kerülnek.”
(2) A szentendrei lokálpatriotizmus erősítéséről szóló 19/2017. (V.15.) önkormányzati rendelet 3. §-a a következő (1d) bekezdéssel egészül ki:
„(1d) Az (1b) bekezdés szerinti adatokat kizárólag a Polgármester és a Szentendrei Közös Önkormányzati Hivatal azon dolgozói ismerhetik meg, akik a köszöntéshez és adományozáshoz szükséges adminisztratív feladatok ellátásában részt vesznek.”
4. §
Ez a rendelet a kihirdetését követő napon lép hatályba.


Szentendre, 2025. február 27.



	Fülöp Zsolt							dr. Ignácz Dávid
	polgármester								jegyző


Záradék:
A rendelet 2025. március 4-én került kihirdetésre.



									dr. Ignácz Dávid
									        jegyző

